Diari Oficial de la Generalitat Valenciana


Sumari del DOGV 7762, del 18-04-2016 (2016/2500)

RESOLUCIÓ d'11 d'abril de 2016, del director de l'Institut Superior d'Ensenyances Artístiques de la Comunitat Valenciana, per la qual es convoca un concurs de mèrits per a la selecció i el nomenament de directors i directores dels centres de l'ISEACV.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7762

Data del DOGV
:   18-04-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/2500


Data del document
:   11-04-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ d'11 d'abril de 2016, del director de l'Institut Superior d'Ensenyances Artístiques de la Comunitat Valenciana, per la qual es convoca un concurs de mèrits per a la selecció i el nomenament de directors i directores dels centres de l'ISEACV. [2016/2500]  
El text consolidat de la Llei Orgànica 2/2006, de 3 de maig, d'Educació (d'ara en avant LOE), contempla, en el capítol IV del títol V, el marc per a la direcció dels centres públics. En particular estableix el procediment de selecció i de nomenament dels directors i de les directores dels centres públics mitjançant la convocatòria d'un concurs de mèrits i conforme als principis d'igualtat, publicitat, mèrit i capacitat.  
  
D'altra banda, el Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana (d'ara en avant ISEACV), assenyala que té com a missió primordial actuar com a motor de l'ensenyança artística a la Comunitat Valenciana, promoure l'adaptació dels agents educatius als actuals reptes de l'ensenyança, i propiciar una major consistència i fonament en l'art de la Comunitat Valenciana.  
En aquest curs acadèmic 2015-2016 conclou l'exercici de la funció directiva de determinats directors i directores de centres d'ensenyances artístiques superiors. Cal, per tant, convocar el procediment per a cobrir aquests llocs conforme al que estableixen la LOE i els Estatuts de l'ISEACV, pel procediment selectiu de concurs de mèrits entre el professorat funcionari de carrera i de conformitat amb els principis d'igualtat, publicitat, mèrit i capacitat.  
  
En la tramitació d'aquesta resolució s'ha complit el que preveu l'article 37 de la Llei 7/2007, de 12 d'abril, de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana sobre matèries objecte de negociació col·lectiva.  
Fent ús de les competències que m'atribueix l'article 18 del Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístiques de la Comunitat Valenciana, resolc convocar un concurs de mèrits per a la selecció de directors i directores dels centres adscrits a l'ISEACV conformement a les següents bases:  
  
Primera. Objecte i àmbit d'aplicació  
1.1. La present resolució té per objecte convocar un concurs de mèrits per a la selecció i el nomenament de directors i directores dels centres públics d'ensenyances artístiques superiors, dependents de l'ISEACV, en els quals a partir del 30 de juny de 2016 es produiran vacants en aquest càrrec, tant per la finalització del període de mandat com per qualsevol de les causes de cessament previstes en la normativa vigent.  
1.2. Els centres amb vacant, als quals podran optar les persones aspirants, figuren en l'annex I de la present convocatòria.  
  
Segona. Requisits de participació  
2.1. Per a ser admesos al concurs de mèrits, les persones aspirants hauran de posseir en el dia de finalització del termini de presentació de sol·licituds, a més dels requisits generals establits per al personal funcionari, els següents requisits específics:  
a) Tindre una antiguitat de, almenys, cinc anys com a personal funcionari de carrera en la funció pública docent.  
b) Haver impartit docència directa com a personal funcionari de carrera, durant un període d'igual duració, en alguna de les ensenyances que ofereix el centre al qual s'opta.  
c) En compliment de l'Ordre 90/2013, de 6 de novembre, el candidat o la candidata que no tinga destinació definitiva al centre que opta, haurà d'acreditar la capacitació en valencià abans de l'1 de juliol de 2017.  
d) Estar en possessió de la certificació acreditativa d'haver superat un curs de formació sobre el desenvolupament de la funció directiva.  
Les habilitacions i acreditacions de directors o directores de centres públics expedides amb anterioritat a l'entrada en vigor de la Llei Orgànica 8/2013, de 9 de desembre, per a la millora de la qualitat educativa, es consideraran equivalents a la certificació acreditativa d'haver superat el curs de formació abans mencionat.  
Ara bé, durant els cinc anys següents a l'entrada en vigor de la dita llei orgànica, no es considerarà requisit imprescindible la seua possessió per poder participar en aquest concurs de mèrits.  
No obstant això, d'acord amb la disposició transitòria única, apartat tres, del Reial Decret 894/2014, de 17 d'octubre, durant els cinc anys següents a la data d'entrada en vigor de la Llei Orgànica 8/2013, l'administració educativa continuarà organitzant programes de formació inicial per al nomenament en el lloc de director o directora dels que no acrediten competències directives per al desenvolupament de la funció directiva.  
2.2. La persona aspirant, a més de complir els requisits exposats, haurà de presentar un projecte de direcció diferenciat per a cada un dels centres sol·licitats, conforme a l'annex III d'aquesta convocatòria.  
  
  
Tercera. Sol·licituds de participació i documentació a presentar  
3.1. Les persones aspirants a participar en el present procediment hauran d'omplir una instància ajustada al model que figura com a annex II d'aquesta resolució, en què s'especificarà el centre al qual s'opta.  
  
El model d'instància es troba a disposició de les persones interessades en la pàgina web de l'ISEACV, http://www.iseacv.es.  
3.2. El termini de presentació de sol·licituds serà de 20 dies naturals a partir de l'endemà de la publicació d'aquesta convocatòria en el Diari Oficial de la Comunitat Valenciana.  
3.3. La presentació de les sol·licituds, juntament amb la resta de la documentació, es realitzarà preferentment a la seu de l'ISEACV:  
carrer de Genaro Lahuerta, número 25, 46403 València.  
També podran presentar-se en els llocs i forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En el cas que s'opte per presentar la sol·licitud i la documentació que l'acompanye en una oficina de correus, s'haurà de fer en un sobre obert perquè la instància siga datada i segellada pel personal funcionari de correus abans de ser certificada. Si no es fa d'aquesta manera, es considerarà presentada en la data d'entrada en qualsevol dels llocs establits en el paràgraf anterior.  
En tot cas, si es presenta la sol·licitud en un lloc diferent de la seu de l'ISEACV, la persona interessada avançarà a aquest per fax, 909 697 593, o correu electrònic, urmp@kuqtmz.ri, una còpia de la sol·licitud presentada, degudament segellada i datada.  
3.4. Les persones aspirants hauran d'acompanyar la instància de sol·licitud de la documentació següent:  
a) Original o fotocòpia compulsada de tota la documentació acreditativa dels mèrits acadèmics i professionals al·legats, conforme es determina en el barem de l'annex IV. En cada un dels documents que presenten a aquest efecte, les persones aspirants hauran d'indicar l'apartat i el subapartat del barem al qual es refereix. Un mateix mèrit no podrà ser valorat per més d'un apartat o subapartat. Els mèrits al·legats i no justificats documentalment o els documents que manquen de les dades ressenyades anteriorment no seran tinguts en compte.  
  
Es faculten les secretaries dels centres per a efectuar les corresponents compulses del personal destinat en el centre conforme a la Circular 5/99, de 14 de juny, de la Secretaria General de la Conselleria de Cultura, Educació i Ciència.  
L'administració podrà requerir les persones interessades, en qualsevol moment, perquè justifiquen aquells mèrits sobre els quals es plantegen dubtes o reclamacions.  
b) Full d'autobaremació, degudament omplit, conforme al model de l'annex V d'aquesta convocatòria.  
c) Un exemplar del projecte de direcció del centre al qual aspira ajustat al que estableix l'annex III d'aquesta convocatòria.  
3.5. Les persones aspirants hauran de presentar, en la secretaria de cada un dels centres a què opten, dos exemplars del projecte de direcció relatiu a aqueix centre, acompanyats d'una còpia de la sol·licitud de participació en la convocatòria, en el termini de cinc dies lectius després de finalitzat el termini de presentació d'instàncies. Els exemplars presentats es trobaran a la disposició del consell de centre i del claustre de professors i professores.  
Els centres facilitaran, a les persones aspirants que ho sol·liciten, la consulta dels documents de centre, especialment el projecte educatiu, el reglament de règim interior i aquells elements de la programació general anual que no continguen dades de caràcter personal. Per a això habilitaran un espai i un horari que no interferisca el desenvolupament normal de les activitats del centre. En tots els casos, la secretaria dels centres vetlarà perquè aquest procés de consulta complisca la normativa vigent sobre protecció de dades.  
3.6. A fi de simplificar els tràmits administratius, la documentació així com la baremació que li corresponga, serà registrada informàticament, amb la finalitat que en futures convocatòries es puguen eximir les persones participants que ho sol·liciten de tornar a presentar-la i en conseqüència baremar-la.  
  
Quarta. Admissió d'aspirants  
4.1. Finalitzat el termini de presentació de sol·licituds, la direcció de l'ISEACV dictarà una resolució en la qual declararà aprovades les llistes provisionals de persones admeses i excloses, i es faran públiques tant en la seu de l'ISEACV com en la seua pàgina web, http://www.iseacv.es, ordenades alfabèticament i detallarà, si es el cas, la causa o les causes d'exclusió. Les persones aspirants excloses disposaran d'un termini de cinc dies naturals, comptats a partir de l'endemà de la publicació de les llistes, per a poder esmenar el defecte que haja motivat la seua exclusió. No obstant això, la falta de presentació del projecte de direcció, dins del termini de presentació d'instàncies, no serà esmenable a diferència dels requisits de participació previstos en la base segona, apartat 2.1, i determinarà l'exclusió del procediment. D'altra banda, la incorrecta presentació del projecte de direcció, atenent el que indica el paràgraf in fine de l'annex III, comportarà la seua inclusió en les llistes definitives de persones admeses amb una puntuació de zero punts en l'apartat corresponent. Les reclamacions es dirigiran a la direcció de l'ISEACV i es presentaran per qualsevol dels mitjans previstos en l'apartat 3.3 de la base tercera d'aquesta convocatòria. Així mateix, aquelles persones aspirants que hagen detectat errors en la consignació de les seues dades personals, podran manifestar-ho en el mateix termini i forma.  
  
4.2. Transcorregut aquest termini, les reclamacions presentades seran estimades o desestimades per resolució de la direcció de l'ISEACV per la qual es declaren aprovades les llistes definitives de persones admeses i excloses, que serà exposada en la seu de l'ISEACV i en la seua pàgina web, http://www.iseacv.es.  
4.3. El fet de figurar en la relació d'admesos no pressuposa que es reconega a les persones interessades la possessió dels requisits exigits en la present convocatòria. En qualsevol moment del procés, es podrà requerir a una persona aspirant aquella documentació que servisca per a comprovar que compleix amb els requisits del lloc al qual aspira. Quan de la revisió es desprenga que una persona candidata no posseeix algun dels requisits, aquesta perdrà tots els drets que es pogueren derivar de la seua participació en aquest procediment selectiu.  
  
  
Cinquena. Comissions de selecció  
5.1. Per a la provisió de cada lloc de director o directora inclòs en la present convocatòria, en el termini de 10 dies naturals a partir de la publicació de la llista definitiva de persones admeses, es constituirà en cada centre una comissió de selecció integrada per les persones representants de l'Administració educativa i del centre corresponent que s'indiquen en l'apartat 5.3 d'aquesta base. A aquest efecte, la direcció de l'ISEACV designarà les persones representants, titulars i suplents, de l'Administració en cada comissió de selecció i demanarà, al seu torn, als centres la designació dels seus corresponents representants, titulars i suplents.  
Les comissions de selecció tindran la seua seu oficial en el mateix centre i la seua actuació finalitzarà amb la conclusió del procediment per al qual han sigut constituïdes.  
El personal funcionari candidat a ser seleccionat com a director o directora que participe en aquest procés, en cap cas, podrà formar part de les comissions de selecció, així com aquell que figuren en els projectes de direcció per a formar part de l'equip directiu.  
5.2. La constitució i el funcionament de les comissions de selecció, així com el règim d'abstenció i recusació aplicable als seus membres, es regiran pel que estableixen els articles 22 al 29 de la Llei 30/1992, de 26 de novembre. Les decisions es prendran per majoria. En cas que es produïsquen empats en l'adopció d'acords, el president els dirimirà amb el seu vot de qualitat.  
5.3. D'acord amb l'article 135.2 del text consolidat de la LOE, cada comissió de selecció estarà integrada pels membres següents:  
  
 Cinc representants de l'Administració educativa designats per la direcció de l'ISEACV, que designarà entre ells el president o presidenta i el secretari o secretària de la comissió. Aquestes persones representants ho seran en totes les comissions que s'hagen de constituir.  
Vocals en representació del centre docent  
 Dos representants del claustre de professors i professores, elegits per aquest en sessió extraordinària i segons les atribucions que assigna al claustre de professors i professores l'apartat i de l'article 129 de la Llei Orgànica 2/2006, de 3 de maig, d'Educació.  
 Dos representants elegits per i entre els membres electes del sector no docent del consell de centre. Almenys un o una haurà de ser representant de l'alumnat.  
5.4. Una vegada publicades les llistes definitives de candidatures admeses i excloses, la presidència de cada comissió de selecció comunicarà a cada centre i a la junta de directors i directores de centre les candidatures existents i els corresponents projectes de direcció.  
Per a l'elecció de les persones representants del centre, es convocarà el claustre de professors i professores i el consell de centre en el termini de cinc dies naturals des de la recepció de la sol·licitud de designació de les respectives persones representants. En aquestes sessions, la secretaria posarà a la disposició del claustre i del consell de centre una còpia dels projectes de direcció que hagen sigut presentats en el centre per a donar-los a conéixer, i es procedirà després a l'emissió dels informes corresponents, d'acord amb el que preveu la base 6.7, i a l'elecció dels i de les representants en la comissió de selecció, així com els i les suplents.  
Les persones representants del claustre seran elegits entre el professorat amb destinació en el centre que s'haja presentat voluntàriament i seran electors, participant en la votació, tots els membres del claustre de professors i professores. En la sessió del claustre corresponent es constituirà una mesa electoral de la qual formaran part el professor o professora de major antiguitat i el o la de menor antiguitat en el centre. Aquesta última persona actuarà com a secretari o secretària. En cas d'empat, es dirimirà pel criteri de major o menor edat, respectivament.  
  
Les persones representants del sector no docent del consell de centre s'elegiran entre els que es presenten voluntaris i voluntàries.  
  
A continuació, en un termini màxim de dos dies hàbils, la direcció del centre docent haurà de comunicar les dades de les persones vocals titulars i suplents de cada òrgan a la direcció de l'ISEACV.  
Si el director o directora del centre concorre al procés selectiu, s'abstindrà de presidir i participar en aquestes sessions tant del claustre com del consell de centre; en tals casos s'aplicarà el règim de suplències legalment establit. Si no fóra possible, presidirà l'òrgan col·legiat el membre del sector docent de major edat. Així mateix, qualsevol professor o professora del centre que concórrega al procés de selecció s'abstindrà de participar en la sessió del claustre i, si és el cas, del consell de centre.  
5.5. Seran funcions de les comissions de selecció  
Comprovar els requisits a què refereix la base segona de la present convocatòria i sol·licitar, en cas de necessitat, aquella documentació que servisca per a verificar que el candidat o candidata compleix els requisits del lloc al qual aspira.  
Convocar els candidats o candidates per a la defensa dels projectes de direcció presentats.  
Avaluar i qualificar el projecte de direcció presentat per cada candidatura, conforme al model de l'annex III d'aquesta convocatòria i els criteris que es proposen en la base següent.  
Valorar els mèrits acadèmics i professionals acreditats per les persones aspirants, de conformitat amb el barem de l'annex IV d'aquesta resolució.  
Elaborar les llistes provisionals de les persones candidates, amb les puntuacions obtingudes, i publicar-les en els llocs corresponents.  
Resoldre les reclamacions presentades a les puntuacions provisionals i elevar a la junta de directors i directores de centre, al consell de centre i a l'ISEACV la relació definitiva de persones participants seleccionades.  
5.6. Per a la vàlida constitució i funcionament de la comissió de selecció, serà imprescindible que estiguen presents com a mínim sis dels seus membres, sempre que estiguen presents el president o presidenta i el secretari o secretària de la comissió. Actuarà de secretari o secretària de la comissió una de les persones funcionàries que la integren. Les decisions es prendran per majoria.  
5.7. La falta d'elecció o designació de representants del claustre de professors i professores o del consell de centre per a la comissió de selecció no impedirà la seua constitució, sempre que estiguen presents el president o la presidenta, el secretari o la secretària, i la meitat almenys dels seus membres.  
  
Sisena. Procediment de selecció  
6.1. La selecció es realitzarà per concurs de mèrits i conforme als principis d'igualtat, publicitat, mèrit i capacitat, i es basarà en els mèrits acadèmics i professionals acreditats per les persones aspirants, la valoració del projecte de direcció, l'experiència i la valoració positiva del treball previ desenvolupat com a càrrec directiu i de la labor docent realitzada com a professor o professora. Es valorarà, de forma especial, l'experiència prèvia en un equip directiu, la situació de servei actiu, el destí, el treball previ i la labor docent desenvolupada en el centre la direcció del qual se sol·licita.  
6.2. Valoració del projecte de direcció i dels mèrits acadèmics i professionals dels candidats i candidates.  
a) La comissió de selecció valorarà els projectes de direcció presentats i defensats per les persones candidates aplicant els criteris d'avaluació que a continuació es detallen:  
 Adequació a la realitat del centre i el seu entorn socioeconòmic i cultural  
 Pertinència de les propostes  
 Viabilitat  
 Concreció i claredat  
 Originalitat i caràcter innovador  
 Qualitat i coherència global  
Cada comissió de selecció citarà, per ordre alfabètic, les persones candidates del centre per a l'exposició i defensa del projecte de direcció. La citació, que serà única per a totes les persones candidates, es publicarà en el tauler d'anuncis del centre seu amb una antelació mínima de 48 hores i indicarà el lloc data i hora en què les persones candidates hauran de presentar-se.  
Les persones candidates hauran d'identificar-se davant de la comissió de selecció per mitjà de la presentació d'un document acreditatiu de la seua identitat (document nacional d'identitat o passaport i, si és el cas, targeta d'identitat d'estranger).  
Les persones candidates que no compareguen a l'acte quedaran exclosos del procediment, excepte casos de força major degudament justificats i apreciats per la comissió de selecció. Si s'estima la causa al·legada, el president o la presidenta fixarà una nova data i hora per a la segona i última crida de la persona candidata afectada, que es publicarà en el tauler d'anuncis de la seu d'actuació de la comissió.  
  
El candidat o la candidata disposarà d'un màxim de 30 minuts per a l'exposició i explicació de les característiques més rellevants del projecte, a la vista d'aquest. A continuació, i per un temps màxim de 25 minuts, el candidat o la candidata defensarà el projecte responent a les qüestions i farà els aclariments que li sol·liciten els membres de la comissió.  
El projecte de direcció es valorarà de 0 a 40 punts. La puntuació del projecte s'obtindrà fent la mitjana aritmètica de la puntuació atorgada per cada un dels membres de la comissió. No obstant això, quan en la qualificació total d'aquest projecte hi haja una diferència de 20 o més enters entre les puntuacions atorgades pels membres de la comissió, seran excloses la qualificació màxima i la mínima, i es calcularà la puntuació mitjana entre les qualificacions restants.  
La puntuació mínima que han d'obtindre els candidats i les candidates en el projecte de direcció és de 20 punts. Les persones aspirants que no abasten aquesta puntuació mínima quedaran excloses del procés de selecció.  
Per tant, si qualificats els projectes de direcció, només un és valorat com a mínim amb 20 punts es proposarà la persona aspirant com a persona candidata seleccionada. Si més d'un projecte de direcció obté una qualificació de 20 o més punts, es baremaran els mèrits de les corresponents persones candidates.  
b) Per a la valoració dels mèrits acadèmics i professionals, la comissió de selecció aplicarà el barem que consta en annex IV d'aquesta convocatòria. Únicament valoraran els mèrits de les persones aspirants que hagen sigut admeses al procediment selectiu, i sempre que s'haja presentat la documentació acreditativa conforme al que estableix l'annex IV. La puntuació màxima global en la valoració dels mèrits no podrà excedir en qualsevol cas 40 punts.  
  
c) Una vegada realitzada la valoració dels mèrits de les persones aspirants, la comissió de selecció procedirà a obtenir la puntuació final d'aquesta primera fase del procés de selecció. Aquesta puntuació serà la suma de la puntuació obtinguda en el projecte de direcció i en la valoració dels mèrits.  
6.3. En cas de produir-se empats en la primera fase del procés de selecció, es resoldran atenent successivament als següents criteris:  
  
 Més puntuació obtinguda en la valoració del projecte de direcció.  
  
 Més puntuació obtinguda en cadascun dels apartats del barem de mèrits, per l'ordre en què apareixen en l'annex IV de la convocatòria.  
  
 Més puntuació en els subapartats del barem de mèrits, per l'ordre en què apareixen en l'annex IV de la convocatòria.  
6.4. Les comissions publicaran, en les seues respectives seus d'actuació, les puntuacions provisionals aconseguides per les persones aspirants en aquesta fase de concurs en cadascun dels apartats del procés.  
En el termini de cinc dies naturals, comptats a partir de la citada publicació, les persones interessades podran presentar, en les secretaries dels centres corresponents, les reclamacions que estimen pertinents a la puntuació que se'ls haja assignat, mitjançant escrit dirigit a la comissió de selecció.  
6.5. Una vegada estudiades les reclamacions presentades a les puntuacions provisionals i les possibles renúncies, les comissions de selecció resoldran sobre aquelles i elevaran a la junta de directors i directores de centre, al consell de centre i a l'ISEACV, la relació definitiva de persones aspirants amb la puntuació obtinguda, prèvia comprovació que les persones candidates proposades compleixen amb els requisits fixats en la convocatòria.  
6.6. Amb la publicació en els taulers d'anuncis del centre de les llistes de seleccionats, provisionals o definitives segons el cas, s'entendrà efectuat el tràmit de notificació als interessats.  
6.7. Valoració dels projectes per part del claustre, del consell de centre i per la junta de directors i directores.  
a) Una vegada publicada la relació definitiva de candidatures admeses a participar en el procés de selecció, en el termini assenyalat en la base 5.4, es convocarà el claustre de professors en què cada candidat o candidata farà una defensa del seu projecte de direcció i, tot seguit, s'alçarà una acta en què constarà la votació sobre quin és el projecte que el claustre considera més adequat i convenient per al centre.  
b) El consell de centre, en un termini màxim de cinc dies des de la recepció de la relació definitiva de persones aspirants seleccionades referida a l'apartat 4.2 d'aquesta convocatòria, celebrarà una sessió extraordinària, presidida, si és el cas, per la persona que substitueix el titular de la direcció, d'acord amb el que estableix la normativa vigent. En aquesta sessió, a la qual hauran d'assistir els candidats o les candidates per a exposar i defensar el seu projecte, s'analitzaran els projectes de direcció. En conseqüència, es durà a terme una valoració dels projectes presentats, i el consell de centre emetrà informe favorable o desfavorable de cada un. En el cas que algun siga desfavorable, caldrà argumentar la valoració. Els corresponents informes es remetran a la direcció de l'ISEACV.  
c) La junta de directors i directores de centre, comissió integrada en aquest cas per tots aquells directors i directores que no hagen presentat sol·licitud de participació en aquesta convocatòria, emetrà la proposta de nomenament, un per centre, a la vista de la relació definitiva de persones aspirants seleccionades remesa per la comissió de selecció. La proposta de nomenament serà elevada a la direcció de l'ISEACV.  
  
La seu social de la junta de directors i directores de centre és la seu de l'ISEACV.  
  
Setena. Programa de formació inicial  
7.1. Les persones aspirants seleccionats hauran de superar un programa de formació inicial que consistirà en un curs de formació.  
7.2. El curs de formació tindrà una duració mínima de 60 hores. El disseny dels cursos el durà a terme l'Institut Superior d'Ensenyances Artístiques de la Comunitat Valenciana dins del seu programa de formació del professorat i incorporarà aspectes fonamentals de l'Espai Europeu d'Educació Superior i aspectes relacionats amb la funció directiva en centres que impartisquen les ensenyances i el nivell corresponent.  
  
7.3. Estaran exempts de realitzar el programa de formació inicial les persones aspirants seleccionades que acrediten una experiència, com a mínim, de dos anys en la funció directiva, estiguen en possessió d'habilitacions o acreditacions de direcció de centres públics expedides amb anterioritat a l'entrada en vigor de la Llei Orgànica 8/2013, o hagen realitzat un curs de formació o d'actualització de competències directives per al desenvolupament de la funció directiva.  
  
  
Huitena. Desistiment i renúncia  
8.1. Només es podrà desistir de la petició de participar en el concurs abans de finalitzar el termini de presentació de sol·licituds.  
8.2. Així mateix, es podrà desistir de participar en el concurs o renunciar al lloc adjudicat quan transcórreguen més de 12 mesos entre la convocatòria i la resolució del concurs.  
  
Novena. Nomenament dels aspirants seleccionats  
9.1. Comprovat que totes les persones aspirants declarades aptes en aquest reuneixen els requisits generals i específics de participació establits en la convocatòria, l'ISEACV ho farà públic en el Diari Oficial de la Comunitat Valenciana.  
El nomenament i la presa de possessió es realitzaran amb efectes de l'1 de juliol de 2016.  
9.2. Els noms de les persones candidates que, conclòs el procés de selecció, hagen resultat seleccionades, seran comunicats per la direcció de l'ISEACV a les respectives direccions territorials d'Educació, Investigació, Cultura i Esport als efectes de l'actualització administrativa corresponent als nomenaments.  
  
9.3. En cas que el nomenament com a director o directora d'un centre corresponga a una persona funcionaria amb destinació definitiva en un altre centre, es formalitzarà una comissió de serveis per al centre en el qual exercirà el càrrec de director.  
9.4. Si la persona aspirant seleccionada per a la direcció d'un centre no tinguera destinació definitiva, es formalitzaria la destinació provisional en el centre corresponent.  
9.5. El director o la directora serà designat per a un període de quatre anys, no renovable consecutivament.  
  
Deu. Nomenament i cessament dels altres components de l'equip directiu  
10.1. El director o directora, prèvia comunicació al claustre de professors i professores i al consell de centre, formularà la proposta de nomenament a l'ISEACV, dels càrrecs de cap d'estudis, secretaria, i altres integrants de l'equip directiu, preferentment d'entre el professorat amb destinació en el centre. Aquesta proposta ha de coincidir amb la que conste en el projecte de direcció presentat a l'inici del procediment, excepte circumstàncies excepcionals que valorarà i, si escau, estimarà l'ISEACV. Aquesta proposta serà traslladada per l'ISEACV a la direcció territorial d'Educació, Investigació, Cultura i Esport corresponent, perquè es faça efectiu el nomenament.  
10.2. Si durant el període de mandat del director o de la directora queda vacant el càrrec d'algun dels integrants de l'equip directiu, el director o la directora efectuarà la corresponent proposta a l'ISEACV a l'efecte del seu nomenament amb caràcter extraordinari per la direcció territorial d'Educació, Investigació, Cultura i Esport corresponent, d'entre el professorat amb destinació en el centre.  
10.3. Tots els membres de l'equip directiu seran nomenats pel mateix període de temps que el director o directora i cessaran en les seues funcions al final del seu mandat, quan deixen de prestar serveis en el centre, quan es produïsca el cessament del director o directora o si fóra objecte d'alguna de les circumstàncies citades en les lletres b, c i d de la base deu.  
  
Onze. Nomenament amb caràcter extraordinari  
11.1. En absència de persones candidates, quan la comissió de selecció corresponent no haja seleccionat cap aspirant, o en el cas de centres de nova creació, la direcció territorial d'Educació, Investigació, Cultura i Esport corresponent, a proposta de la direcció de l'ISEACV, nomenarà un director o una directora, per un període d'un any, a un professor o una professora, funcionari/ària de carrera, que impartisca docència en algun dels ensenyaments que ofereix el centre.  
  
11.2. Preferentment, el nomenament de director o directora amb caràcter extraordinari es realitzarà d'entre el professorat funcionari del mateix centre.  
  
Dotze. Cessament del director o directora  
De conformitat amb el que estableix l'article 138 de la LOE, el cessament del director o de la directora es produirà en els següents suposats:  
a) Finalització del període per al qual va ser nomenat.  
b) Renúncia motivada acceptada per la direcció territorial d'Educació, Investigació, Cultura i Esport corresponent.  
c) Incapacitat física o psíquica sobrevinguda.  
d) Revocació motivada, per la direcció territorial d'Educació, Investigació, Cultura i Esport corresponent, a iniciativa pròpia o a proposta motivada del consell de centre, per incompliment greu de les funcions inherents al càrrec de director o directora. En tot cas, la resolució de revocació s'emetrà després de la instrucció d'un expedient contradictori, prèvia audiència a l'interessat i oït el consell de centre.  
  
Tretze. Autorització per al tractament de dades de caràcter personal  
A l'efecte de complir amb el precepte que estableix l'article 5 de la Llei Orgànica 15/1999, de 13 de desembre, de Protecció de Dades, el funcionari o la funcionària que participe en aquesta convocatòria, pel fet de participar en aquest procés, autoritza el tractament, automatitzat o no, de les dades personals que aporte en les seues respectives sol·licituds de participació.  
Contra aquesta resolució, que no esgota la via administrativa, es podrà interposar recurs d'alçada davant la Secretaria Autonòmica d'Educació i Investigació, de la Conselleria d'Educació, Cultura i Esport, en el termini d'un mes a comptar des de la seua publicació en el Diari Oficial de la Comunitat Valenciana.  
  
València, 11 d'abril de 2016. El director de l'Institut Superior d'Ensenyances Artístiques de la Comunitat Valenciana: Josep Manel Garcia Company.  
  
  
  
  
  
  
  
ANNEX I  
Centres de institut superior d'ensenyances artístiques   
de la Comunitat Valenciana inclosos en la convocatòria   
  
Codi centre Nom del centre Localitat  
10371296 Escola Superior de Ceràmica de l'Alcora L'Alcora  
93142067 Escola d'Art i Superior de Ceràmica de Manises Manises  
48948625 Conservatori Superior de Dansa d'Alacant Alacant  
28501648 Escola d'Art i Superior de Disseny d'Alacant Alacant  
78865911 Escola d'Art i Superior de Disseny d'Alcoi Alcoi  
39768933 Escola d'Art i Superior de Disseny de Castelló Castelló  
13269838 Escola d'Art i Superior de Disseny d'Orihuela Orihuela  
48640357 Escola d'Art i Superior de Disseny de València València  
83070065 Conservatori Superior de Música d'Alacant Alacant  
44206134 Conservatori Superior de Música de Castelló Castelló  
04119823 Conservatori Superior de Música de València València  
  
  
  
  
  
ANNEX III  
Projecte de direcció  
  
El projecte inclourà, almenys, els següents aspectes:  
a) Descripció i anàlisi de les característiques més rellevants del centre.  
Dins de l'anàlisi, s'assenyalaran aquells aspectes que, segons el parer de la persona aspirant, siguen positius o negatius en l'organització i el funcionament del centre; s'indicarà, si escau, propostes de millora.  
b) Objectius bàsics que es pretenen aconseguir amb l'exercici de la funció directiva.  
Els objectius aniran referits a les següents àrees:  
· Ensenyaments impartits  
· Recerca i creació  
· Qualitat i avaluació  
· Internacionalització i mobilitat  
· Extensió cultural  
· Gestió eficient de recursos  
c) Línies d'actuació i, si escau, plans operatius que permeten la consecució dels objectius.  
Per a cada objectiu s'establiran les línies d'actuació específiques per a la seua consecució, i s'assenyalaran els recursos necessaris així com la seua data d'execució.  
d) Composició de l'equip directiu (1).  
S'inclourà un breu currículum de cada un dels membres. És imprescindible la proposta, almenys, del cap d'estudis i la secretaria del centre.  
  
e) Procediments d'avaluació de la gestió directiva i del mateix projecte.  
Es valorarà la concreció en indicadors o paràmetres, estratègies i calendari d'aplicació.  
f) Qualsevol altre aspecte que la persona aspirant considere rellevant.  
El document tindrà una extensió màxima de 30 pàgines DIN A-4 a una cara, incloent la caràtula, la portada i la contraportada, en cas que s'incloguen, font de lletra Times New Roman de 12 punts. No comptaran a aquest efecte els possibles annexos al cos principal del document, ni tampoc podran ser tinguts en compte per a la valoració. Així mateix, l'incompliment d'aqueixos requisits no serà esmenable per l'interessat una vegada vençut el termini de presentació d'instàncies i determinarà l'obtenció de zero punts, encara que no comportarà l'exclusió del procés.  
  
  
(1) Seran professors/es funcionaris de carrera en actiu, preferentment amb destinació en el centre. No podran proposar-se, excepte causes excepcionals, professors/es que per qualsevol circumstància no vagen a prestar servei en el centre en el curs corresponent a l'inici de període de direcció al qual s'opta.